**Slavnostni govor**

**predsednice Republike Slovenije Nataše Pirc Musar**

**na slavnostnem koncertu ob 60-letnici programa Ars Radia Slovenija**

Ljubljana, 14. september 2023

Velja govorjena beseda.

*Spoštovani predsednik Sveta RTV Slovenija Goran Forbici,*

*spoštovani vršilec dolžnosti direktorja Radia Slovenija Mirko Štular,*

*spoštovana odgovorna urednica programa Ars Ingrid Kovač Brus,*

*spoštovane soustvarjalke in soustvarjalci Programa Ars,*

*visoki gostje,*

*gospe in gospodje.*

*Program Ars je svojevrsten, prvovrsten in priljubljen del slovenskega medijskega prostora že polnih šest desetletij. Z izbranimi vsebinami sooblikuje in žlahtní slovenski radijski prostor, ki bi bil brez programa Ars siromašnejši v raznolikosti.*

*Sedanjim in nekdanjim soustvarjalcem programa iskreno čestitam ob jubileju in se vam v imenu države in ljudi zahvaljujem za predanost, profesionalnost in srčnost, s katerimi izpolnjujete svoje poslanstvo. Te stanovske odlike poslušalke in poslušalci čutimo skozi radijske valove.*

*V svetu, ki je lahko poln mimobežnosti in plitvin, program Ars ljudem daje tisto, kar zares potrebujemo, pa na to često pozabimo – širino uma, srca in duha ter čas, ki si ga moramo vzeti za te vrednote.*

*Zato je tako zelo pomembno, da imamo ljudje javni in neodvisni radio ter javno in neodvisno televizijo, ki ljudem nudita raznolike in raznovrstne kakovostne vsebine, ki v nas spodbujajo refleksijo o družbi in svetu.*

*Javni medij zato ni le posrednik vsebin, ki so po nekakšni odločitvi tisti trenutek pač bolj zanimive in o njih vsi govorijo. Ima pomembno, družbeno odgovorno poslanstvo ljudem posredovati védenje, ki bi ga zaradi različnih okoliščin lahko prezrli, in dati priložnost tistim, ki so si jo s svojim delom in talentom prislužili.*

*Veliko slovenskih radijskih ustvarjalcev, umetnikov in kulturnih delavcev je prvo priložnost za vstop v javni prostor dobilo na programu Ars – med drugimi tudi priljubljena satirična oddaja Radio GA – GA. Dovolite, da se ob tej priložnosti poklonim vašemu nedavno preminulemu sodelavcu in prijatelju, Sašu Hribarju, ki je oddajo soustvarjal od leta 1990. S svojim edinstvenim humorjem in imitacijami je bil ena od legend slovenskega medijskega prostora, ki bo ostala zapisana v večnost, zahvaljujoč vašemu programu in tudi obsežnemu arhivu. Iskreno sožalje.*

*Program Ars je doslej pomagal že veliko slovenskim glasbenim ustvarjalcem in poustvarjalcem ter drugim umetnicam in umetnikom pri prepoznavnosti doma in v tujini. Že šestdeset let ste zaslužni, da so vrhunska umetnost vseh zvrsti in najnovejše informativne vsebine dosegljive v vsakem slovenskem domu in da tudi slovenski umetnice in umetniki lahko najdejo zasluženo pozornost onkraj naših meja. Le kje bi sicer te ustvarjalne, umetniške duše dobile takšno priložnost?*

*To ne pomeni, da je program Ars samoumeven – pomeni, da je nenadomestljiv in nujno potreben v slovenskem medijskem prostoru. To sem želela sporočiti tudi s častnim pokroviteljstvom nocojšnjega koncerta: je poklon in izraz hvaležnosti za vaših dosedanjih šestdeset imenitnih let in jubilejna želja, da se program Ars še naprej razvija in da ima tudi vse potrebno za svoj razvoj. Potrebujemo in radi imamo resno glasbo in radijske igre ter ostale vaše vsebine.*

*»Umetnost poslušanja« sta besedi, ki ste ju izbrali ob 60-letnici programa Ars. Vaši poslušalci to umetnost hvaležno sprejemamo in se od nje učimo umetnost čuječnosti, s katero bomo drug drugemu in sebi omogočili bolj izpolnjujoče življenje.*

*Iskrene čestitke in uspešno še naprej.*